आम तौर पर लोग सवाल करते हैं कि स्वास्थ्य जांच की शुरुआत किस उम्र में होनी चाहिए? एहतियाती तौर पर स्वास्थ्य की जांच इसलिए नहीं करानी चाहिए कि हम अस्वस्थ हैं, बल्कि इसका मकसद तो स्वस्थ रहना है. इसलिए यह काम जल्दी से जल्दी यानी कोई रोग होने से पहले शुरू कर देना चाहिए. स्वास्थ्य की जांच सबके लिए एक समान भी नहीं हो सकती. हर स्त्री या पुरुष को अपनी आयु, स्वास्थ्य और रोगों की स्थिति, जोखिम वाले कारकों की उपस्थिति के अनुरूप जांच करवानी चाहिए. तीस वर्ष के स्वस्थ व्यक्ति के लिए डायबिटीज, हाइ ब्लडप्रेशर या हृदय रोग के लक्षणों की पहचान के लिए बुनियादी जांच से भी काम चल सकता है लेकिन चालीस वर्ष की अवस्था में किसी स्वस्थ महिला को स्तन और गर्भाशय कैंसर जैसे रोगों और स्वस्थ पुरुष को प्रॉस्टेट कैंसर और हृदय धमनी के रोग जैसी अवस्थाओं के लक्षणों की जांच कराना भी जरूरी हो सकता है. इसके अलावा रहन-सहन, परिवार के दूसरे लोगों में रोगों की स्थिति और व्यक्ति के अपने स्वास्थ्य को देखते हुए जोखिम के दूसरे लक्षणों की जांच की आवश्यकता भी हो सकती है.